cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HIV/1459-2/2025.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2025. február 13-ai rendkívüli nyilvános ülésére**

**Tárgy**: A települési támogatásról szóló 34/2023. (XI. 30.) önkormányzatirendelet módosítása

**Az előterjesztő:** Naszádos Péter polgármester

**Készítette:**  Bertalanné dr. Gallé Vera hatósági osztályvezető

Takács Rita szociális és hatósági ügyintéző

**Megtárgyalta:** Pénzügyi, Városfejlesztési és Ügyrendi Bizottság

Oktatási, Sport és Szociális Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város Polgármestere

**1.**

**Tárgy és tényállás ismertetése**

**Tisztelt Képviselő-testület!**

A szociális ellátásokról szóló 1993. évi III. törvény (továbbiakban: Szt.) szerint az önkormányzatok felhatalmazást kaptak arra, hogy e törvény keretei között a képviselő-testület – az e törvényben és az önkormányzat rendeletében meghatározott feltételek szerint – szociális rászorultság esetén települési támogatást állapítson meg, valamint a hatáskörébe tartozó pénzbeli ellátásokat kiegészíthesse, és a szociálisan rászorultak részére – a rendeletében meghatározott módon és feltételek szerint – más pénzbeli támogatásokat is meghatározzon.

Hévíz Város Önkormányzat Képviselő-testülete a törvényi felhatalmazás alapján a települési támogatásról szóló 11/2015. (II. 26.) önkormányzati rendelettel, majd az ennek helyébe lépő 34/2023. (XI. 30.) önkormányzati rendelettel (a továbbiakban: Rendelet) Hévíz Város közigazgatási területén élők szociális biztonságának megőrzése, elősegítése érdekében megállapította a települési támogatás keretében nyújtott támogatások formáit, az azokra való jogosultság feltételeit, kifizetésének, folyósításának és ellenőrzésének szabályait.

Hévíz Város Önkormányzata Képviselő-testületének a települési támogatásokról szóló 34/2023. (XI. 30.) önkormányzati rendelete (a továbbiakban: Rendelet) alapján az önkormányzat a következő szociális alapú települési támogatásokat biztosítja:

1. rendkívüli települési támogatás
2. temetési települési támogatás
3. lakhatási támogatás
4. gyógyszertámogatás
5. védőoltási támogatás
6. születési támogatás
7. méltányossági települési támogatás
8. rendkívüli esemény okozta kár elhárításához kapcsolódó méltányossági települési támogatás
9. iskolakezdési támogatás
10. köztemetés

A Rendelet hatálybalépése – 2024. január 1. napja – óta eltelt időszakban tapasztalható volt bizonyos társadalmi csoportok jövedelem emelkedése (nyugdíjemelés, minimálbér, garantált bérminimum változása), mely alapján leszűkült a jogosultak köre, illetve az infláció emelkedése, melynek következtében a Rendeletben meghatározott támogatási összegek reálértéke jelentősen csökkent. A Rendelet jelen előterjesztés keretében történő felülvizsgálatát alapvetően ezen két szempont indokolja.

Az alábbi **I. számú táblázat** összefoglaltan mutatja be a **jelenleg alkalmazott jövedelem határokat és támogatási összegeket,** illetve a 2024. évben megállapított támogatásokat. A **II. számú táblázat** az infláció változásával és a minimálbér emelésével összhangban **javaslatot tesz** a jövedelem határok változására és az adható támogatások mértékének emelésére. A javaslatban egy kedvező 20 %-os emeléssel számoltunk hozzávetőlegesen mind a jövedelem határok emelésénél, mind a támogatások összegének meghatározásánál. Ezen javaslatot a nyugdíjemelések mértéke (2024. január 1-től 6 %, 2025. január 1-től 3,2 %), a minimálbér és garantált bérminimum emelése (2023. decembertől 15 és 10 %, 2025. január 1-től 9 és 7 %), illetve az infláció alapozta meg.

A Központi Statisztikai Hivatal 2025. január 14. napján kiadott tájékoztatója szerint 2024. decemberben a fogyasztói árak átlagosan 4,6%-kal haladták meg az egy évvel korábbiakat, 0,5%-kal pedig az előző havikat. 2024-ben átlagosan 3,7%-kal emelkedtek az árak az előző évhez képest.

12 hónap alatt, 2023. decemberhez viszonyítva az élelmiszerek ára 5,4%-kal nőtt, ezen belül a liszté 36,2, a tojásé 21,9, a tejé 19,5, a gyümölcs- és zöldségléé 17,3, a vaj, vajkrémé 16,4, az étolajé 13,7, a csokoládé és kakaóé 9,9, az éttermi étkezésé 7,8, az alkoholmentes üdítőitaloké 5,5%-kal. A szolgáltatások 6,8%-kal drágultak, ezen belül a lakbér 12,6, a járműjavítás és -karbantartás 10,5, a lakásjavítás és -karbantartás 8,9, a testápolási szolgáltatások 8,7, a társasházi közös költség 8,4%-kal. A szeszes italok, dohányáruk ára 4,3%-kal emelkedett, ezen belül a dohányáruké 4,5%-kal. A háztartási energiáért 0,5, ezen belül a vezetékes gázért 0,4%-kal kevesebbet, az elektromos energiáért 0,3%-kal többet kellett fizetni. A tartós fogyasztási cikkek 0,6%-kal drágultak, ezen belül az ékszerek 15,3, az új személygépkocsik 5,3, a szobabútorok 2,7%-kal többe, a használt személygépkocsik 4,8%-kal kevesebbe kerültek. A gyógyszer, gyógyáruk 3,1, a járműüzemanyagok 8,3%-kal drágultak.

2024-ben az előző évhez képest a fogyasztói árak átlagosan 3,7 %-kal nőttek. Ezen belül a legnagyobb mértékben a szolgáltatások drágultak: 8,9%-kal. Az élelmiszerek ára 2,8, a szeszes italok, dohányáruké 4,4, a ruházkodási cikkeké 4,2, az egyéb cikkeké 1,7%-kal emelkedett. A háztartási energiáért 4,6, a tartós fogyasztási cikkekért 0,9%-kal kevesebbet kellett fizetni. A fogyasztói árak a nyugdíjas háztartások körében átlagosan 3,7%-kal nőttek.

A jövedelem határok emelésével a támogatási formák alkalmazhatóbbá válnak és szélesebb társadalmi kör számára lenne elérhetőbb. A támogatások összegének emelésével pedig a szociális biztonság megőrzése, elősegítése valósulhat meg.

1. **számú táblázat**

|  |  |  |  |  |
| --- | --- | --- | --- | --- |
| **Támogatási forma** | **megállapí-tott támogatás 2024. év (db)** | **megállapított támogatás összege 2024. év (Ft)** | **Jelenlegi jövedelemhatár (családban élő/egyedül élő)** | **Jelenleg hatályos, adható támogatás** |
| **rendkívüli települési támogatás** | 97 | 2.642.000 | szociális vetítési alap összegének 350 % / 400%-a  (99.750,-Ft/ 114.000,-Ft) | alkalmanként 5.000,-Ft – 57.000,-Ft-ig (szoc. vetítési alap 200 %-ig), egy évben ua. személynek max. 142.500,-Ft |
| **temetési települési támogatás** | 3 | 270.000 | szociális vetítési alap összegének 400% / 500%-a  (114.000,-Ft/142.500,-Ft) | Temetés költségének 25%-a, legfeljebb 100.000,-Ft. |
| **lakhatási támogatás** | 19 | 1.596.000 | szociális vetítési alap összegének 400% / 450%-a  (114.000,-Ft/128.500,-Ft) | 7.000,-Ft/hó |
| **gyógyszertámogatás** | 8 | 547.200 | szociális vetítési alap összegének 400% / 450%-a  (114.000,-Ft/128.500,-Ft)  az ellátási költség eléri a 7.125,-Ft-ot | 68.400,-Ft/év (egy évre állapítható meg, havi összege 5.700,-Ft) |
| **védőoltási támogatás** | 4 | 256.925 | szociális vetítési alap összegének 700%-a (199.500,-Ft) | oltóanyag vételárának 2/3-a, de legfeljebb 120.000,-Ft |
| **születési támogatás** | 2 | 160.000 | szociális vetítési alap összegének 700%-a (199.500,-Ft) | 80.000,-Ft gyermekenként |
| **méltányossági települési támogatás** | 2 | 110.000 | szociális vetítési alap összegének 400% / 500%-a  (114.000,-Ft/142.500,-Ft) | 114.000,-Ft |
| **rendkívüli esemény okozta kár elhárításához kapcsolódó méltányossági települési támogatás** | - | - | szociális vetítési alap összegének 700%-a (199.500,-Ft) | igazolt kár 25 %-a, de legfeljebb 120.000,-Ft |
| **iskolakezdési támogatás** | 17 kérelmező (26 gyermek) részére | 260.000 | szociális vetítési alap összegének 700%-a (199.500,-Ft) | 10.000,-Ft gyermekenként |
| **köztemetés** | - | - | szociális vetítési alap összegének 200%-a (57.000,-Ft) | köztemetés költségei alóli mentesítés részben vagy egészben |

1. **számú táblázat**

|  |  |  |  |
| --- | --- | --- | --- |
| **Támogatási forma** | **Új rendelet szerinti jövedelemhatár (családban élő/egyedül élő)** | **Új rendelet szerint adható támogatás** | **Új mérték alapján (a 2024. évi fővel) becsült kifizetésre kerülő támogatás összege (Ft) 2025. évben** |
| **rendkívüli települési támogatás** | szociális vetítési alap 420 % / 500%-a  (119.700,-Ft/ 142.500,-Ft) | alkalmanként 6.000,-Ft – 71.250,-Ft-ig (szoc. vetítési alap 250 %-ig), egy évben ua. személynek max. 171.000,-Ft | nem becsülhető |
| **temetési települési támogatás** | szociális vetítési alap 500% / 600%  (142.500,-Ft/171.000,-Ft) | Temetés költségének 25%-a, legfeljebb 120.000,-Ft. | nem becsülhető |
| **lakhatási támogatás** | szociális vetítési alap 500% / 550%  (142.500,-Ft/156.750,-Ft) | 8.500,-Ft/hó | 1.938.000 (19 fővel számolva) |
| **gyógyszertámogatás** | szociális vetítési alap 500% / 550%  (142.500,-Ft/156.750,-Ft) | 85.500,-Ft/év (egy évre állapítható meg, havi összege 7.125,-Ft) | 684.000 (8 fővel számolva) |
| **védőoltási támogatás** | szociális vetítési alap 850% (242.250,-Ft) | oltóanyag vételárának 2/3-a, de legfeljebb 144.000,-Ft | nem becsülhető |
| **születési támogatás** | szociális vetítési alap 850% (242.250,-Ft) | 100.000,-Ft | 200.000 (2 gyermekkel számolva) |
| **méltányossági települési támogatás** | szociális vetítési alap 500% / 600%  (142.500,-Ft/171.000,-Ft) | 142.500,-Ft | nem becsülhető |
| **rendkívüli esemény okozta kár elhárításához kapcsolódó méltányossági települési támogatás** | szociális vetítési alap 850% (242.250,-Ft) | igazolt kár 25%-a, de legfeljebb 150.000,-Ft | nem becsülhető |
| **iskolakezdési támogatás** | szociális vetítési alap 850% (242.250,-Ft) | 12.000,-Ft | 312.000 |
| **köztemetés** | szociális vetítési alap összegének 250%-a (71.250,-Ft) | köztemetés költségei alóli mentesítés részben vagy egészben | nem becsülhető |

A javasolt rendelet módosítással tehát a jövedelemhatárok, illetve az adható támogatási mértékek emelésére kerülne sor, mellyel a szociálisan rászorultak nagyobb köre részesülhetne ellátásban.

Kérem a rendelet-tervezet megvitatását és elfogadását. A rendelet módosítása minősített többséget igényel.

**2.**

**Hévíz Város Önkormányzata Képviselő-testületének .../.... (...) önkormányzati rendelete**

**a települési támogatásokról szóló 34/2023. (XI. 30.) önkormányzati rendelet módosításáról**

[1] Hévíz Város Önkormányzat Képviselő-testülete annak érdekében, hogy szélesebb társadalmi körben érvényesüljenek az önkormányzati települési támogatások és magasabb összegű támogatással segítse az önkormányzat Hévíz Város közigazgatási területén érvényes lakó- illetve tartózkodási hellyel rendelkező és életvitelszerűen Hévízen lakó szociálisan rászorultakat az önkormányzati rendeletet módosítja.

[2] Hévíz Város Önkormányzat Képviselő-testülete a szociális igazgatásról és a szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 25. § (3) bekezdés *b)* pontjában, 26. §-ában, 32. § (1) bekezdésének *b)* pontjában, 32. § (3) bekezdésében, 45. § (1) bekezdésében, 48. § (4) bekezdésében, a 132. § (4) bekezdés *g)* pontjában kapott felhatalmazás alapján az Alaptörvény 32. cikk (1) bekezdés *a)* pontjába foglalt és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §**

A települési támogatásokról szóló 34/2023. (XI. 30.) önkormányzati rendelet 12. § (1)–(3) bekezdése helyébe a következő rendelkezések lépnek:

„(1) Rendkívüli települési támogatás állapítható meg vagy nyújtható annak a személynek, aki létfenntartást veszélyeztető rendkívüli élethelyzetbe került, valamint időszakosan vagy tartósan létfenntartási gonddal küzd, és családjában az egy főre számított havi nettó jövedelem nem haladja meg a szociális vetítési alap összegének 420%-át, egyedül élő vagy egyedülálló esetén 500%-át.

(2) A rendkívüli települési támogatás egyszeri összege a rászorultsághoz igazodva nem lehet kevesebb, mint 6.000 forint, és nem haladhatja meg a szociális vetítési alap összegének 250%-át.

(3) Az igénylő és a vele közös háztartásban élő családtagjai számára rendkívüli települési támogatás az adott naptári évben legfeljebb hat alkalommal adható és összege nem haladhatja meg a szociális vetítési alap összegének 600%-át.”

**2. §**

(1) A települési támogatásokról szóló 34/2023. (XI. 30.) önkormányzati rendelet 13. § (1) bekezdés a) és b) pontja helyébe a következő rendelkezések lépnek:

*(Kérelmére temetési települési támogatás nyújtható az 1. melléklet szerinti formanyomtatványon benyújtott kérelemre annak, aki a meghalt személy eltemettetéséről gondoskodott annak ellenére, hogy arra nem volt köteles, vagy tartásra köteles hozzátartozó volt ugyan, de a temetési költségek viselése saját, illetve családja létfenntartását veszélyezteti és akinek az egy főre számított nettó havi jövedelem nem haladja meg)*

„*a)* családjában a szociális vetítési alap összegének 500%-át,

*b)* egyedül élő vagy egyedülálló személy esetén a szociális vetítési alap összegének 600%-át.”

(2) A települési támogatásokról szóló 34/2023. (XI. 30.) önkormányzati rendelet 13. § (3) bekezdése helyébe a következő rendelkezés lép:

„(3) Az elhunyt személy eltemettetésének költségeihez való hozzájárulásra igényelt temetési települési támogatás összege a temetés igazolt költségének 25%-a, legfeljebb 120.000 forint.”

**3. §**

A települési támogatásokról szóló 34/2023. (XI. 30.) önkormányzati rendelet 14. § (3) és (4) bekezdése helyébe a következő rendelkezések lépnek:

„(3) Kérelmére lakhatási támogatás állapítható meg annak, akinek a családjában az egy főre jutó havi nettó jövedelem nem haladja meg a szociális vetítési alap összegének 500%-át, egyedül élő vagy egyedülálló esetén 550%-át és a háztartás tagjai egyikének sincs vagyona.

(4) A lakhatási támogatás összege háztartásonként 8.500 Ft /hó.”

**4. §**

A települési támogatásokról szóló 34/2023. (XI. 30.) önkormányzati rendelet 17. § (2) bekezdése helyébe a következő rendelkezés lép:

„(2) Az (1) bekezdésben meghatározott szociális rászorultságon azt a havi rendszeres gyógyító ellátási költséget és jövedelemhatárt kell érteni, amely eléri a szociális vetítési alap összegének 25%-át, feltéve, hogy a családban az egy főre jutó havi nettó jövedelem nem haladja meg a szociális vetítési alap összegének 500%-át, egyedül élő vagy egyedülálló esetén a 550%-át.”

**5. §**

A települési támogatásokról szóló 34/2023. (XI. 30.) önkormányzati rendelet 18. § (1) bekezdése helyébe a következő rendelkezés lép:

„(1) A gyógyszertámogatás havi összege a szociális vetítési alap összegének 25 %-ával azonos.”

**6. §**

A települési támogatásokról szóló 34/2023. (XI. 30.) önkormányzati rendelet 19. § (4) és (5) bekezdése helyébe a következő rendelkezések lépnek:

„(4) A védőoltási támogatás nyújtásának feltétele, hogy az egy főre jutó havi jövedelem a kérelmező családjában vagy egyedül élő esetén a szociális vetítési alap összegének 850%-át nem haladja meg.

(5) A (2) bekezdésben meghatározott védőoltások támogatási keretösszege gyermekenként az oltóanyag igazolt vételárának 2/3-áig, de legfeljebb 144.000 Ft-ig terjedhet.”

**7. §**

(1) A települési támogatásokról szóló 34/2023. (XI. 30.) önkormányzati rendelet 20. § (1) bekezdés a) pontja helyébe a következő rendelkezés lép:

*(Kérelemére születési támogatásra jogosult a szülő gyermeke születését követően az alábbi feltételek együttes teljesülése esetén:)*

„*a)* a szülők, egyedülálló esetén a gyermeket nevelő szülő a gyermek születését megelőzően Hévíz város közigazgatási területén legalább 1 éve nyilvántartott lakóhellyel rendelkeznek,”

(2) A települési támogatásokról szóló 34/2023. (XI. 30.) önkormányzati rendelet 20. § (1) bekezdés c) pontja helyébe a következő rendelkezés lép:

*(Kérelemére születési támogatásra jogosult a szülő gyermeke születését követően az alábbi feltételek együttes teljesülése esetén:)*

„*c)* a gyermeket gondozó családban az egy főre jutó havi nettó jövedelem nem haladja meg a szociális vetítési alap összegének 850%-át.”

(3) A települési támogatásokról szóló 34/2023. (XI. 30.) önkormányzati rendelet 20. § (4) bekezdése helyébe a következő rendelkezés lép:

„(4) A születési támogatás összege gyermekenként 100 000 forint.”

**8. §**

(1) A települési támogatásokról szóló 34/2023. (XI. 30.) önkormányzati rendelet 21. § (1) bekezdése helyébe a következő rendelkezés lép:

„(1) Kérelemre a települési támogatás méltányosságból is megállapítható, ha az egy főre jutó havi jövedelem a kérelmező családjában a szociális vetítési alap összegének 500%-át, egyedül élő vagy egyedülálló kérelmező esetén a szociális vetítési alap összegének 600%-át nem haladja meg, amennyiben az 1. melléklet szerinti kérelem benyújtását legfeljebb 60 nappal megelőzően az alábbi körülmények valamelyike fennáll:

*a)* kérelmezővel együtt élő közeli hozzátartozó 12 hónapon belül bekövetkezett halála,

*b)* 6 hónap belül történt házasság felbontása miatt a kérelmező családjában az egy főre jutó jövedelem legalább 50%-kal csökkent,

*c)* kérelmező tartósan beteg vagy fogyatékos gyermeket nevel, gondoz,

*d)* a kérelmező háztartásában életvitelszerűen élő, nagykorúvá vált gyermek, a kérelem benyújtását megelőző hat hónapon belül új lakcímet vagy tartózkodási helyet létesített,

*e)* 12 hónapon belül a kérelmező vagy házastársa, élettársa, bejegyzett élettársa álláskeresővé vált és nem részesül foglalkoztatást helyettesítő támogatásban vagy egészségkárosodási és gyermekfelügyeleti támogatásban,

*f)* a kérelmező vagy vele együtt élő házastársának, gyermekének betegsége, balesete miatt végzett ápolás, gondozás okán kérelmező 30 egymást követő napot meghaladóan táppénzt vesz igénybe,

*g)* a kérelmező, vagy vele együtt élő családja által lakott ingatlan felhalmozott közüzemi költségeinek rendezése, amennyiben a téli fűtés biztosítása a kérelmező vagy családja létfenntartását veszélyeztetné, vagy kiskorú gyermek lakhatása kerülne veszélybe.”

(2) A települési támogatásokról szóló 34/2023. (XI. 30.) önkormányzati rendelet 21. § (4) bekezdése helyébe a következő rendelkezés lép:

„(4) A méltányossági települési támogatás összege a szociális vetítési alap összegének 500%-át nem haladhatja meg.”

**9. §**

(1) A települési támogatásokról szóló 34/2023. (XI. 30.) önkormányzati rendelet 22. § (2) bekezdése helyébe a következő rendelkezés lép:

„(2) Rendkívüli esemény okozta kár elhárításához kapcsolódó méltányossági települési támogatásban az részesíthető, akinek, vagy családjának az egy főre jutó havi jövedelme nem haladja meg a szociális vetítési alap összegének 850%-át.”

(2) A települési támogatásokról szóló 34/2023. (XI. 30.) önkormányzati rendelet 22. § (8) bekezdése helyébe a következő rendelkezés lép:

„(8) A támogatás összege az igazolt kár 25%-a, de legfeljebb 150.000,-Ft.”

**10. §**

(1) A települési támogatásokról szóló 34/2023. (XI. 30.) önkormányzati rendelet 23. § (2) bekezdése helyébe a következő rendelkezés lép:

„(2) Az iskolakezdési támogatás nyújtásának feltétele, hogy az egy főre jutó havi jövedelem a kérelmező családjában a szociális vetítési alap összegének 850%-át nem haladja meg.”

(2) A települési támogatásokról szóló 34/2023. (XI. 30.) önkormányzati rendelet 23. § (5) bekezdése helyébe a következő rendelkezés lép:

„(5) A pénzbeli támogatás összege gyermekenként 12.000 Ft.”

**11. §**

Ez a rendelet a kihirdetését követő napon lép hatályba.

|  |  |
| --- | --- |
| dr. Tüske Róbert | Naszádos Péter |
| jegyző | Hévíz Város Polgármestere |

**3.**

**Általános indokolás**

**a települési támogatásról szóló 34/2023. (XI. 30) önkormányzati rendelet megalkotásához**

A rendeleti szintű szabályozás áttekintését indokolta, hogy a települési támogatási formák nagy részénél a rendeletben meghatározott jövedelemhatár illetve az adható támogatási mérték idejétmúlttá vált. A rendelet módosításával szélesebb társadalmi körben érvényesülhetnek az önkormányzati támogatások és magasabb összegű támogatással segítheti az önkormányzat a szociálisan rászorultakat.

**Részletes indokolás**

**Az 1. §-hoz**

A rendkívüli települési támogatás vonatkozásában a jövedelemhatár, illetve az adható támogatás mértékének emeléséről rendelkezik.

**A 2. §-hoz**

A temetési települési támogatás vonatkozásában a jövedelemhatár, illetve az adható támogatás mértékének emeléséről rendelkezik.

**A 3. §-hoz**

A lakhatási támogatás vonatkozásában a jövedelemhatár, illetve az adható támogatás mértékének emeléséről rendelkezik.

**A 4. §-hoz**

A gyógyszertámogatás vonatkozásában a jövedelemhatár emelését szabályozza.

**Az 5. §-hoz**

A gyógyszertámogatás vonatkozásában az adható támogatás mértékének emeléséről rendelkezik.

**A 6. §-hoz**

A védőoltási támogatás vonatkozásában a jövedelemhatár, illetve az adható támogatás mértékének emeléséről rendelkezik.

**A 7. §-hoz**

A születési támogatás vonatkozásában a jövedelemhatár, illetve az adható támogatás mértékének emeléséről rendelkezik.

**A 8. §-hoz**

A méltányossági települési támogatás vonatkozásában a jövedelemhatár, illetve az adható támogatás mértékének emeléséről rendelkezik.

**A 9. §-hoz**

A rendkívüli esemény okozta kár elhárításához kapcsolódó méltányossági települési támogatás vonatkozásában a jövedelemhatár, illetve az adható támogatás mértékének emeléséről rendelkezik.

**A 10. §-hoz**

Az iskolakezdési támogatás vonatkozásában a jövedelemhatár, illetve az adható támogatás mértékének emeléséről rendelkezik.

**A 11. §-hoz**

A rendelet módosítás hatályba lépéséről rendelkezik.

**4.**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: a települési támogatásról szóló 34/2023. (XI. 30.) önkormányzati rendelet módosítása

**Társadalmi-gazdasági hatása**: Az önkormányzati rendelet módosításban a magasabb jövedelem határok bevezetésével lehetővé válik, hogy a szociálisan rászorultak körében nagyobb számban legyenek jogosultak az önkormányzat által nyújtott támogatásokra. A jogosultsági kör kiszélesítésén túl a támogatási összegek emelése is nagyban segíti a szociális rászorult társadalmi rétegek megélhetését, boldogulását.

**Költségvetési hatása**: az önkormányzati rendelet módosításával a települési támogatásokra fordított kiadások növekedése várható, mely előre nehezen tervezhető, de – amennyiben szükséges – év közi költségvetés módosítás során a fedezet biztosítható.

**Környezeti, egészségi hatása**: nincs

**Adminisztratív terheket befolyásoló hatása**: valószínűsíthetően a települési támogatásokra vonatkozó kérelmek száma növekedni fog.

**Egyéb hatása**: nincs

**A rendelet megalkotásának szükségessége**: a nyugdíjemelés, illetve a minimálbér és a garantált bérminimum emelése szükségessé tette a települési támogatásoknál meghatározott jövedelemhatárok felülvizsgálatát. Az infláció mértékének változása az adható támogatások összegének felülvizsgálatát indokolta.

**A rendelet megalkotása elmaradása esetén várható következmények**: a rendelet módosítás elmaradásra törvényességi felügyeleti eljárást nem von maga után

**A rendelet alkalmazásához szükséges feltételek**:

* **személyi**: rendelkezésre állnak
* **szervezeti**: rendelkezésre állnak
* **tárgyi**: rendelkezésre állnak
* **pénzügyi**: rendelkezésre állnak

**5.**

**Felülvizsgálatok – egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné dr. Gallé Vera | hatósági osztályvezető/előterjesztés készítője |  |  |
| Takács Rita | szociális és hatósági ügyintéző |  |  |
| Szintén László | közgazdasági osztályvezető |  |  |
| dr. Tüske Róbert | jegyző/törvényességi felülvizsgálat |  |  |